钦定古今图书集成/历象汇编/乾象典/第003卷 > 历象图说 > 各曜本天图说
## 钦定古今图书集成/历象汇编/乾象典/第003卷 > 历象图说 > 各曜本天图说

各曜丽天，本皆平行，而累代测改，未易合天者，缘各居一重本天，有高下远近，又各系诸轮，为运动之本，古今推测，渐就详密。本天为大圜；度有不齐，必加减而后均，乃有第一轮圈，名为均轮；犹未均齐，必有相济乎均轮者，则第二轮圈，名为小轮；而光体所在，别有系属。〈详后次轮。〉而后周行于小轮，小轮心行于均轮，均轮心行于本天，顺逆不齐，牵引联络，而适得均齐之度。

如图，未午丑子曰各曜本重之天，天包地外，以地心为心。本重天上系均轮高丙卑辛圈，其心未在本重天，向午右行。均轮上系小轮近远圈，其心高在均轮上，向丙左行。小轮上又系光体之轮，〈次轮详后。〉在小轮上，自近向轮右行。凡本重天之均轮心，未至午三十度；均轮上之小轮心，高至甲亦三十度，古法谓之入历、入转限，新法谓之平引数；而光体之在小轮上，近至次必六十度，则加倍平引矣；本重天未至巳，六十度；均轮高至乙，亦六十度；小轮近至轮，则一百二十度；本重天未至辰、均轮高至丙，皆九十度；小轮近至远，则一百八十度；本重天未至卯、均轮高至丁，皆一百二十度；小轮近至左，则二百四十度；本重天未至寅、均轮高至戊，皆一百五十度；小轮近至小，则三百度；本重天未至丑、均轮高至卑，皆一百八十度；小轮近复至近，则三百六十度；此自最高起算也。本重天丑至子、均轮卑至己，皆三十度；小轮近至圈，则六十度；本重天丑至亥、均轮卑至庚，皆六十度；小轮近至上，则一百二十度；本重天丑至戌、均轮卑至辛，皆九十度；小轮近至远，则一百八十度；本重天丑至酉、均轮卑至壬，皆一百二十度；小轮近至右，则二百四十度；本重天丑至申、均轮卑至癸，皆一百五十度；小轮近至行，则三百度；本重天丑至未、均轮卑至高，皆一百八十度；小轮近又至近，则三百六十度；此自最卑起算也。由此运行之迹，而别成近次轮、远虚线。本天形与本重天同大，而偏高偏卑，遂不以地为心，而别有其本天心。凡言迟速加减者，以此本天为主。以其轮圈各有大小，其行各有左右多寡，故迟速而生加减。然大小左右多寡而实皆平行，故加减而其度适均，此于无法中而有定法者也。日、月、木、火、金，其理皆同。